يوم الإثنين ليس كغيره من الأيام فالحبس, صحابي الرباطيين مكيحملوهش واخا كتبانليا أنا حياتهم كلها نهار التنين , حتى فالحد كيكونو بحال نهار الأثنين ,فمراكش مثلا الأسبوع كلو ويكاند, فطنجة كاين نهار الجمعة العام كامل , فالحبس كان نهار الإثنين زاخر, حيث من بعد يوماين ديال الزامطة كيجي نهار الإتنين بحال العيد, كتكون الزيارة خدامة والخير كيدخل معاها, العياطة فالكروة محركين , الموظفين الكارد شامبريات , والشيفان, كولشي محرك ومدور الصرف, والرواج . خرجت حتى أنا نتسركل , دابا صافي بديت كنولف وكندمج , وكونت علاقات , يعني معامن نجمع , معامن ندور الهدرة, معامن نتسركل , و كانت ديك جوج ساعات ونص ديال الفسحة كتدوز دغية, ملاهي مع صحاب الزيارة, وصحاب المحكمة , كاع لي راجع كتسولوا نفس السؤال لي سولوه عرام قبلك : آش دارو معاك أعشيري , و كيكون الجواب احدى الكلمتية : اما مدة الحكم أو مداولة . بقيت كنتسركل حتى فواحد المشهد فجائي كيبانليا رئيس المعقل هربان كيجري , أواه رئيس المعقل بعظمته وجلاله هربان ,إذن تابعوا شي واحد بشي كالاش , حتى بانليا واحد طالي نصف الجسد ديالو بالخرا, بما فيه وجهه, وجاري من ورا رئيس المعقل باغي يتعانق معاه, والموظفين تابعينوا وماقادرينش يشدوه ,حتى جاو شي وحدين بالكواش وبقاو كيلوحوهم عليه حتى غطاوه, عاد كمشوا فيه, ولكن مشدوه حتى كان الحبس كلوا كيضحك , أنا ضحكت بالدموع وسولت على خونا شكون, قالوليا هاداك مصطفى مجيريبة, رباطي عايش فمراكش, مخلاش حبس مدوزوش, جاي لشي تلاتين علم ديال الحبس مقطعة ,راه دوز مع الحاج تابت فعين برجة, ومسخووط الواليدين هادا حباس حقيقي , عمري تخايلت أنني غادي نشوف شي طريقة ديال الإحتجاج بهاد القذارة, ولكن بفعالية , وأداة المطلوب منها ,ووصلات الميساج, بل وخلات هاداك لي كيمثل السلطة هربان ومخلوع وخايف ليتوسخ بالخرا . وبقيت كنقول مع راسي كان على عشرين فبراير يجمعوهم يدوزوا الحبس هو اللول عاد يخرجوا يديرو الثورة, وتخايلتهم مطليين بالخرا وجاريين على البوليس والسيمي والمخزانية , هاد الأخيرين هربانين خيفانين لا يتطلاو بالخرا , و تخايلت المعطلين بنفس الصورة , وجاريين على البوليس قدام البرلمان, والريحة عاطية من باب الحد . كان غادي يكون مشهد عفن, لكن معبر ومجدي وفعاليته غادي تكون فالمتوقع, حيث كما أن مجيريبة تمت تلبية مطالبه الشرعية, ونتاصر في حربه ضد القمع, فربما يمكن كون نهجات حركة عشرين فبراير نفس الطريقة ديال الإحتجاج, تقدر تكون وصلات لملكية برلمانية ودستور شعبي ديمقراطي, واخا غادي يجي هادشي بريحة لخرا هانية. 
مذكرات سقراط في السجن تنفرد بنشرها “كود” الحلقة 13. نهار جرى سجين على رئيس المعقل وحقق مطالبو وها اللي كان على صحاب عشرين فبراير يديروه باش يجريو على البوليس